Kulow (aha/SN). Město Kulow ze swojimi dwanaće přewažnje serbskimi wjesnymi dźělemi ma 5 800 wobydlerjow. Wot junija 2014 je tam dźensa 51lětny Markus Posch (CDU) měšćanosta. Wot wšeho spočatka bě sej swojeje zamołwitosće wědomy na to dźiwać, zo je mjez wobydlerjemi něhdźe 30 procentow Serbow. To wotbłyšćuje so tež w zestawje měšćanskeje rady, hdźež su mjez 14 radźićelemi třo Serbja. Posch, kiž je na Kamjenskej ludowej uniwersiće zakładny a natwarny kurs serbšćiny wopytał, wobdźěla so mjeztym tež něšto lět w serbskej skupinje putnikow do Częstochowy. Bjez dźiwa wón tuž jara připóznawa, zo na cyrkwinskich swjedźenjach ličba serbskich družkow přiběra.
Z prawom hordy měšćanosta je, zo je so minjene lěta mjezsobna toleranca mjez serbskej a němskej ludnosću pozitiwnje změniła. W nowym dnjowym přebywanišću maja dźensa serbsku skupinu ze 16 dźěćimi.
szl_Latn szl_Latn